Okresná prokuratúra Bratislava IV 
Saratovská 1/A, 844 61 Bratislava 4 	

Sp. zn. : 1 Pv 35/12/1104	Bratislava IV, 30.4.2012
EEČ : 2-11-29-2012

U Z N E S E N I E

Trestná vec:	obvinený XXXXX 
Trestný čin:	marenie výkonu úradného rozhodnutia podľa § 171 odsek 1 písmeno b Trestného zákona číslo 140/1961 Zbierky zákonov v znení zákona číslo 100/1996 Zbierky zákonov v jednočinnom súbehu s trestným činom falšovania a pozmeňovania verejnej listiny, úradnej pečate a úradnej uzávery podľa § 176 odsek 1 zákona číslo 140/1961 Zbierky zákonov

Rozhodol: 	prokurátorka Okresnej prokuratúry Bratislava IV
Rozhodnutie:
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
dňa 12.11.1996 v čase od 09.30 hod. do 10.00 hod. prešiel štátnu hranicu medzi Slovesnkou republikou a Maďarskou republikou mimo hraničného prechodu v blízkosti hraničného prechodu XXXXX z územia Maďarskej republiky na územie Slovenskej republiky, a to napriek tomu,  že rozhodnutím Oddelenia cudzineckej polície Kúty  -sever zo dňa 09.11.1995, spisová značka XXXXX mu bol udelený zákaz pobytu na území Slovenskej republiky do 09.11.1998, štátnu hranicu prekročil dňa 12.11.1996 spoločne s doposiaľ neustálenou osobou pod menom XXXXX, ktorá mu následne na základe predchádzajúcej vzájomnej dohody v XXXXX na Hlavnej železničnej stanici dňa 12.11.1996 v odpoľudňajších hodinách odovzdala za účelom prechodu štátnych hraníc medzi Slovenskou republikou a Rakúskou republikou falošný cestovný pas Maďarskej republiky číslo XXXXX znejúci na meno XXXXX, po obdržaní ktorého mladistvý v čase o 18.00 hod. toho istého dňa nastúpil na medzinárodný rýchlik do XXXXX a pri pasovej kontrole príslušníkom cudzineckej polície falošný maďarský cestovný pas na meno XXXXX opatrený fotografiou obvineného, po predložení ktorého bol obvinený príslušníkmi polície zadržaný, 

Právna veta:
lebo o skutku odovzdanom na trestné stíhanie do cudziny bolo právoplatne rozhodnuté cudzozemským orgánom príslušným na konanie o trestnom čine, a toto rozhodnutie možno považovať za dostačujúce
Odôvodnenie:
Vyšetrovateľ vtedajšieho Obvodného úradu vyšetrovania Policajného zboru Bratislava III , pod spisovou značkou XXXXX dňa 13.11.1996 podľa §  160 odsek 1 zákona číslo 141/1961 Zb. Trestného poriadku vzniesol mladistvému XXXXX XXXXX obvinenie  pre trestný čin falšovania a pozmeňovania verejnej listiny, úradnej pečate a úradnej uzávery podľa § 176 odsek 1 zákona číslo 140/1961 Zb. Trestného zákona, na tom skutkovom základe ako je to uvedené vo výrokovej časti tohto uznesenia.
	Nakoľko obvinený mladistvý  XXXXX XXXXX je rumunským štátnym občanom, ktorý sa na území Rumunska i trvalo zdržiava, tunajšia prokuratúra, s poukazom na článok 6 odsek 1, článok 8 odsek 1 písmeno a), písmeno b) Európskeho dohovoru o odovzdávaní trestného konania dojednaného v Štrasbourgu zo  dňa 15. mája 1972 a článok 59 odsek 1 Zmluvy medzi Československou republikou a Rumunskou ľudovou republikou  o právnej pomoci v občianskych, rodinných a trestných veciach zo dňa 25.10.1958, dožiadala cestou Generálnej prokuratúry SR rumunské kompetentné orgány o prevzatie predmetnej trestnej veci. 
	Dňa 09.08.2004 bolo rozhodnutím Prokuratúry pri Krajskom súde Neamt, Rumunsko, spisová značka XXXXX právoplatným dňa 09.08.2004, trestné stíhanie obvineného mladistvého právoplatne zastavené z dôvodu premlčania. 
		 
Trestné stíhanie obvineného bolo následne dňa 27.06.2007 rozhodnutím tunajšej prokuratúry prerušené podľa § 228 odsek 2 písmeno a) Trestného poriadku, nakoľko vtedy platné a účinné znenie ustanovenia § 215 Trestného poriadku neumožňovalo zastaviť trestné stíhanie, ak o skutku obvineného bolo právoplatne rozhodnuté iným orgánom  cudzozemského štátu ako súdom , aj v prípade ak  takého rozhodnutie možno považovať za dostačujúce. 
Zákonom číslo 262/2011 Z. z. došlo s účinnosťou od 01.09.2011 k novelizácii vyššie uvedeného ustanovenia § 215 Trestného poriadku, pričom súčasné znenie rozhodnutie predmetnej trestnej veci umožňuje.  Vzhľadom na túto skutočnosť bolo vydané uznesenie podľa § 228 ods. 5 Trestného poriadku, ktorým bolo rozhodnuté o pokračovaní v trestnom stíhaní. 
V predmetnej veci je potrebné postupovať podľa § 215 ods. 2 písm. c) Trestného poriadku vzhľadom na tieto  skutočnosti  :
-	podľa  článku 35 Európskeho dohovoru o odovzdávaní trestného konania, podľa ktorého bolo v predmetnej veci postupované, rozhodnutie prokuratúry nevytvára prekážku právoplatne rozhodnutej veci, 
-	   a rozhodnutie rumunskej strany, vzhľadom na časový odstup od spáchania skutku, jeho závažnosť a  osobu obvineného - mladistvého páchateľa, ktorý sa trvalo zdržiava na území Rumunska,  možno považovať za dostatočné.

	Podľa § 215 ods. 2 písm. c) Trestného poriadku, prokurátor môže zastaviť trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom ?ine, priestupku alebo o inom správnom delikte a toto rozhodnutie možno považova? za dosta?ujúce.
		 
Vzhľadom na vyššie uvedené skutočnosti som preto rozhodla tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Eva Šeševičková
prokurátorka